Hunc mansum supradictum, cum omnibus appendiciis suis, dederunt Domino Deo post hæc et ad locum supradictum, cum omni sua integritate et melioratione, post obitum suum Hugo supradictus et Aya uxor ejus; illam etiam terram quæ fuit Eldigerii, quæ etiam pro sepultura ejusdem mulieris fuit data ad jam dictum locum, in villa Scotia et in aliis villis in circuitu ubicumque ex illa terra quippiam residet, totum ad integrum dederunt Deo usque ad inquirendum. Pro filio vero suo Attone, quem obtulerunt Deo in eodem loco, dederunt omnem terram quam in villa Scotia habebant, allodum et franchisiam, silvas, campos, pratos, aquas, terras cultas et incultas, et omnes consuetudines et servitia omnia usque ad inquirendum. Testes fuerunt Letbaldus Villa Urbana, Petrus de Vetula Curia, Letbaldus de Copetra, Vuilelmus de Vetula Curia, Bernardus Vernul. Ugo et Aya laudaverunt, filii horum Gerardus, Artaldus et alii. Post hæc omnia, jam dicta domna Aya prælibatum mansum reddidit Deo et loco supradicto, cum omni sua integritate, in dominium fratrum, et accepit pro munere CL. solidos; hoc donum laudaverunt filii ejus similiter.